《娄江夜泊》
明代·卢熊

朔风塞雁渡江烟，访旧东游夜泊船。
野水似龙争入海，大星如月独当天。
荒村梦寐清秋夜，乡馆间关白发年。
兵革飘流无定著，渺余何处赋归田。

作者简介：（1331—1380）元明间苏州府昆山人，字公武。少从杨维祯学，博学能文，工篆籀。元末为吴县教谕。洪武初，起故官，迁工部照磨。以善书授中书舍人，出为兖州知州。以簿录刑人家属事坐累死。有《说文字原章句》、《孔颜世系谱》、《苏州志》、《兖州志》、《蓬蜗集》、《幽忧集》、《石门集》、《清溪集》。